In nomine sancte et individue Trinitatis, amen. Anno Verbi incarnati millesimo ducentesimo tricesimo tercio, mense aprilis, regnante Ludovico Dei gratia illustri rege regni Francorum, Hugone duce Burgundie existante.  1. Ego Hugo, dominus Roiche, ego Hamyela, uxor ipsius Hugonis, et ego Guido, filius dicti Hugonis, et dicta Hamyela, notum facimus et certifficamus presentibus et futuris quod nos homines nostros et mulieres de Rocha, de consensu et peticione ipsorum, manumittimus omnibus juribus, usibus et bonis consuetudinibus que prius fuerant in illa villa de Rocha integre conservatis, ipsos eciam hujusmodi libertatibus perpetuo condonantes, quod nos auctoritate, vel nomine nostro, infra subscriptos terminos vel alibi quemcunque hominem vel mulierem hujus libertatis non capiemus nec capi faciemus, nisi tale quid commiserit vel taliter deliquerit, supra quo non possit fidejussores dare nec pro pecunia possit vel debeat liberari: videlicet ab egressu Baubigneii, versus Rocham, usque ad ulmum de Flaigny, et a cruce de Rochulam, versus Rocham usque ad ulmum de Gergu circiter et internis comprehensos. Omnes sub protectione vel dominio nostro qui infra dictos terminos moram, mansionem seu estagium suum habent vel habebunt in futurum, tam adventicios et advenientes quam alios, supra scriptas et subter scribendas libertatibus perpetuo mancipamus, res jura, et possessiones ipsorum, ubicumque fuerint, pro posse nostro conservaturi et deffensuri contra omnes, exceptis omnibus nostris quos habemus et habebimus extra dictam villam de Rocha et dictos terminos, et exceptis illis qui de feodis vel casamentis nostris movent. Et si aliquem hominem vel mulierem hujus libertatis, infra dictos terminos vel alibi, captum fuisse contigerit, ipsos tenemus et debemus bona fide repetere et pro posse nostro liberari facere.  2. Et si forte aliquis vel aliqua de libertate nostra exierit, et alibi voluerit facere mansionem, omnia illa que a nobis tenebit, in eodem statu in quo erunt, nobis remanebunt. Omnia vero alia sua a loco in quo manserit libere tenebit.  3. Et sciendum est quod nos, de singulis focis hominum hujus libertatis infra dictos terminos morancium vel habitancium, habebimus vigenti solidos in vigitlia Sancti Remigii vel in die annuatim persolvendos, et duas corveias, scilicet unam ex venison, unam ex tremys, quas tamen debemus repeti annuatim et habere. Et si aliquis vel aliqua, paupertate vel penurie causa, non sufficeret rationabiliter viginti solidos persolvere, prepositus vel serviens noster, duobus probis hominibus adhibitis, sub estimatione legitima, minus accipiet. Consideracio hujusmodi adhibenda est in recepcione vigenti solidorum, quos ad singulos adventiciorum pro intragio debemus habere.  4. Et quadragenta dies de creancia, et si post factam nobis creanciam, quadraginta diebus completis, facta non fuerit pagamentum creditoribus, debent nobis permonstrare, et debemus illis garantagium suum facere, alioquin non tenentur nobis creanciam facere, nisi facto garantagio suo. Et si aliquis nobis vel mandato nostro res sua absconderet quas aliis in continenti tradere vellet, per legitimos testes convictus septem solidos daret pro emenda. Et si prepositus vel serviens noster factam nobis creanciam negaret, creditor, cum duobus legitimi testimonii viris juratis, contra ipsum probaret. Similiter prepositus vel serviens noster pagamentum factum creditoribus probaret, sine bello, sine duello.  5. Preterea supradicti homines debent nobis, in propriis expensis suis, exercitum et chevachium, tantum modo in negociis nostris et in deffencione ducatus Burgundie, et non in aliorum negociis et auxiliis, nisi de consensu et voluntate sua; et infra castellaniam de Rocha prepositum nostrum ejusdem ville tenentur in auxilium sequi cum expedierit; extra vero non tenentur nisi de voluntate sua. Et si aliquis, egretudine vel aliqua evidenti necessitate, cum exercitu et chevauchia nostra, vel, ut dictum est, cum preposito non posset ire, pro se receptibilem et competentem debet mittere, alioquin dare septem solidos pro emenda.  6. Possumus eciam in dicta villa super quatuor questam facere: De itinere Iherosolimitano peragendo: De capcione nostri corporis, quod absit domino protegente: De terra acquirenda ad baroniam pertinente: De filia maritanda. Supra quibus debent nobis auxilium, cum a nobis vel mandato nostro fuerent requisiti.  7. Nos vero super dictas libertates et omnia suprascripta, sacro sanctis Evangeliis tactis, juravimus et promisimus inviolabiliter observare et nunquam contravenire. Volumus etiam, precipimus et concedimus dicte ville et hominibus et mulieribus jure perpetuo cedere hec omnia supradicta ab heredibus vel successoribus nostris, quibus dictam villam devolvi contingerit, interpositione juramenti firmiter et irrefragabiliter perpetuo conservari. Salvo tamen quod emendas nostras consuetas recipiemus, videlicet: pro clamore septem solidos quod persolvet proclamans, si in probando clamore suo defecerit, vel ille de eo clamor factus fuerit, si jus proclamantis convictus fuerit denegare. Pro ictu decem solidos. Pro sanguine sexagenta quinque solidos. Pro adulteratione ad usum Burgundie. De rapto et de furto in nostra miseracione et judicio erit.  8. Si vero nos, heredes vel successores nostri a supradictis resiliremus in aliquo, ad peticionem hominum dicte ville de Rocha vel, certi nuncii ipsorum, vel venerabilis patris Eduensis episcopi, tenemus et debemus satisfacere et restituere infra quadragenta dies, alioquin concedimus dicto episcopo Eduensi quod nos et totam terram nostram, excepta la Roche, supponeret interdicto. In cujus rei testimonium et majorem firmitatem presentem cartam supra dictis hominibus de Rocha, venerabilis patri Guidonis, Eduensis episcopi, et illustrium virorum Odonis, domini Montisacuti, et Guidonis, domini de Colchis, sigillis tradimus roborandum.